Die Cape Town Rifles (Dukes) is 'n reserwemagregiment in die Suid-Afrikaanse Infanteriekorps van die Suid-Afrikaanse Leër. Dit bestaan sedert 1855, en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. Sy leuse is Semper eadem ('Altyd dieselfde'). 1850's Gestig in 1855 as 'n vrywilligereenheid - oorspronklik heet die eenheid die 'Cape Rifle Corps', maar dit staan ook as die 'Cape Royal Rifles' en die 'Cape Town Volunteer Rifles' bekend. 1860's Na 'n parade ter ere van die hertog van Edinburgh in 1867 word die eenheid die 'Duke of Edinburgh's Own Volunteer Rifles' genoem. 1870's 9de Grensoorlog (1877-78) - aktiewe diens in die Transkei. In die Transkei gestasioneer gedurende die Anglo-Zoeloeoorlog (1879). 1880's Gewere-oorlog (1880-81) - aktiewe diens in Basoetoland.